NARIADENIE KOMISIE (ES) č. 1540/2004
z 27. augusta 2004,
ktoré udeľuje výnimku z nariadenia Rady (ES) č. 1782/2003 týkajúcu sa začiatku obdobia určitých platieb
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1782/2003 z 29. septembra 2003, ktorým sa ustanovujú spoločné pravidlá pre priame podporné systémy v rámci Spoločnej poľnohospodárskej politiky, určité podporné systémy v prospech poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (1), a najmä jeho článok 145 písm. q),
keďže:
(1)
V súlade s článkami 95 a 96 nariadenia (ES) č. 1782/2003 majú od roku 2004 výrobcovia mlieka nárok na príspevok na mliečne výrobky a dodatkové platby. Na základe článku 28 odsek 2 tohto nariadenia sa poskytovanie daných príspevkov a dodatkov uskutočňuje raz ročne v priebehu obdobia, ktoré trvá od 1. decembra do 30. júna nasledujúceho kalendárneho roku.
(2)
Trh s mliekom a mliečnymi výrobkami zaznamenal v poslednom období výrazné zníženie cien mlieka, ktoré viedlo k destabilizácii situácie výrobcov a k možnému zhoršeniu ich finančnej situácie. V tejto situácii požiadali viaceré členské štáty Komisiu o prijatie okamžitých opatrení na účely prekonania týchto ťažkostí. Vhodným opatrením na tento účel je poskytovanie vyššie uvedených príspevkov a dodatkových platieb v predstihu. Z rozpočtových dôvodov sa však toto opatrenie nemôže uplatniť pred 16. októbrom 2004.
(3)
Za týchto podmienok je vhodné udeliť pre rok 2004 výnimku na platobné obdobie uvedené v článku 28 odsek 2 nariadenia (ES) č. 1782/2003.
(4)
S cieľom umožniť výrobcom mlieka a mliečnych výrobkov lepšie riadenie ich finančnej situácie so zreteľom najmä na platby, ktoré sa uskutočnia od uvedeného dátumu, je vhodné zaručiť okamžité nadobudnutie účinnosti tohto nariadenia.
(5)
Opatrenia uvedené v tomto nariadení sú v súlade so stanoviskom Riadiaceho výboru pre priame platby,
PRIJALA TOTO NARIADENIE:
Článok 1
Pre rok 2004 sa výnimkou z článku 28 odsek 2 nariadenia (ES) č. 1782/2003 stanovuje začiatok obdobia platby príspevkov na mliečne výrobky a dodatkových platieb uvedených v hlave IV kapitola 7 nariadenia (ES) č. 1782/2003 na 16. október.
Článok 2
Toto nariadenie nadobúda účinnosť v nasledujúci deň od jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 27. augusta 2004